《六安察院题壁》
明代·王缜

十月淮南未殒霜，六安殊觉有春阳。山围城郭风尘静，水接江淮气脉长。

桥市月明歌管沸，村家云焙乳花香。自知浅薄无裨补，合采民风献帝旁。

作者简介：广东东莞人，字文哲。弘治六年进士。授兵科给事中，强直敢言。正德初为云南左参政，忤刘瑾，借故罚米五百石，售家产以偿。累迁右副都御史，巡抚苏松诸府，督兵歼刘七于狼山。世宗即位，升南京户部尚书。卒官。